钦定古今图书集成/明伦汇编/氏族典/第381卷 > 《廖用贤尚友录》 > 李严
## 钦定古今图书集成/明伦汇编/氏族典/第381卷 > 《廖用贤尚友录》 > 李严

按《蜀志李严传》：“严字正方，南阳人。少为郡职吏，以才
干称。曹公入荆州，严西诣蜀，刘璋以为成都令，复有
能名。建安十八年，署为护军，拒先主于绵竹，严率众
降先主，拜裨将军。成都既定，为犍为太守，兴业将军。
二十三年，讨盗贼马秦高胜等，斩之，又破走越嶲夷
率。高定加辅汉将军，领郡如故。章武二年，先主征严诣永安宫，拜尚书令。三年，与诸葛亮并受遗诏辅少
主，以严为中都护，统内外军事，留镇永安。建兴元年，
封都乡侯。八年，迁骠骑将军，改名平。九年，亮军祁山，
平催督运事，值天霖雨，运粮不继。平呼亮来还，亮退
军。平乃更说：“军粮饶足，何以便归。”又表后主说军伪
退，欲以诱贼与战。亮具出其前后手笔书疏，表废平
为民，徙梓潼郡。十二年，平闻亮卒，发愤病死。平常冀
亮补复，策后人不能故也。平子丰，官至朱提太守。